b"\n_START_ARTICLE_\nJames J. Jeffries\n_START_SECTION_\nGenerelt\n_START_PARAGRAPH_\nJim Jeffries har i nyere tid v\xc3\xa6rt mest husket for Battle of the Century som han tapte for Jack Johnson. Johnson ble med det tidenes f\xc3\xb8rste fargede verdensmester i tungvektsboksing. Jeffries var imidlertid p\xc3\xa5 h\xc3\xb8yde med flere boksere i historien. Han var en fryktet tungvektere i sin tid.\n_START_SECTION_\nOppvekst og tidlige \xc3\xa5r\n_START_PARAGRAPH_\nJeffries var langt st\xc3\xb8rre enn sine jevnaldrende og allerede tidlig i ten\xc3\xa5rene kunne han m\xc3\xa5le krefter med voksne menn, i en tid da folk gjerne hadde fysisk krevende jobber._NEWLINE_Som ung mann utmerket Jeffries seg i en rekke idretter. Hovedidrettene hans var boksing, bryting og turn, men han imponerte ogs\xc3\xa5 i flere friidrettsgrener, deriblant h\xc3\xb8ydehopp og sprint. Som 16-\xc3\xa5ring l\xc3\xb8p Jeffries 100 yards (91,4 meter) p\xc3\xa5 ti sekunder. Dette var en imponerende tid p\xc3\xa5 1890-tallet._NEWLINE_Jeffries gjorde det spesielt bra i idretter som krevde r\xc3\xa5 styrke og utholdenhet. Med sine 90-100 kilo og h\xc3\xb8yde p\xc3\xa5 188\xc2\xa0cm var han p\xc3\xa5 st\xc3\xb8rrelse med en moderne tungvekter.\n_START_SECTION_\nBoksekarrieren\n_START_PARAGRAPH_\nEtter hvert ble det klart at Jeffries' st\xc3\xb8rste talent l\xc3\xa5 innen boksing. Etter en relativt kort amat\xc3\xb8rkarriere debuterte han som proffbokser som 21-\xc3\xa5ring i 1896 ved \xc3\xa5 sl\xc3\xa5 ut motstanderen sin i 14. runde (enkelte kilder hevder kampen gikk 17 runder). Jeffries' debutkamp var stipulert til 20 runder._NEWLINE_Han bokset mer p\xc3\xa5 styrke enn teknikk, og var en meget offensiv bokser.\n_START_SECTION_\nRangert motstand\n_START_PARAGRAPH_\nEtter elleve m\xc3\xa5neder som proff m\xc3\xb8tte Jeffries sin f\xc3\xb8rste rangerte motstander. Journalistene var stort sett enige om hvem som var de beste bokserne p\xc3\xa5 den tiden. Joe Choyinski hadde en recliste som l\xc3\xb8d 32-6-2, og hadde delt ring med flere store boksere, inkludert den dav\xc3\xa6rende VM-mesteren, James J. Corbett, Bob Fitzsimmons, George Godfrey og Tom Sharkey._NEWLINE_I en blodig kamp i november 1897 kjempet Jeffries og Choyinski til en uavgjort dommeravgj\xc3\xb8relse etter 20 runder. Choyinski utbokset Jeffries i f\xc3\xb8rste halvdel av kampen, men etterhvert som han begynte \xc3\xa5 tr\xc3\xb8tne, skrudde Jeffries opp tempoet mer og mer for hver runde. Mot slutten av kampen hadde Choyinski problemer flere ganger, og han uttrykte lettelse da siste runde var over. Jeffries var en bokser som klarte \xc3\xa5 opprettholde h\xc3\xb8yt tempo gjennom en hel kamp. Jeffries p\xc3\xa5dro seg stygge kutt inne i munnen i l\xc3\xb8pet av kampen. At boksere fikk kuttskader i munnhulen var noks\xc3\xa5 vanlig. Dette var f\xc3\xb8r tannbeskyttere kom i bruk, og innsiden av lepper og kinn ble ofte sk\xc3\xa5ret opp som f\xc3\xb8lge av at slag klemte og rev vevet i munnhulen den mot tennene. I l\xc3\xb8pet av kampen mottok Jeffries et hardt slag p\xc3\xa5 munnen som gjorde at innsiden av overleppen ble sittende fast i glippen mellom fortennene. Vevet i leppen satt s\xc3\xa5 hardt fast at Jeffries trener m\xc3\xa5tte klippe over vevet som satt fast.\n_START_SECTION_\nMot tittelkamp\n_START_PARAGRAPH_\nEtter uavgjort-avgj\xc3\xb8relsen mot Choyinski var det klart at f\xc3\xa5 boksere ville klare \xc3\xa5 m\xc3\xa5le krefter og utholdenhet mot Jeffries. VM-kamper p\xc3\xa5 denne tiden var som regel stipulert til 25 runder, og m\xc3\xa5let var \xc3\xa5 f\xc3\xa5 Jeffries i en tittelkamp s\xc3\xa5 fort som mulig. Jeffries' neste store test skulle v\xc3\xa6re den fryktede fargede australske bokseren, Peter Jackson. Jackson hadde i mange \xc3\xa5r forgjeves fors\xc3\xb8kt \xc3\xa5 f\xc3\xa5 en kamp mot den gamle mesteren John L. Sullivan. Til Jackson utallige utfordringer p\xc3\xa5 slutten av 1880-tallet svarte Sullivan kort \xc2\xabI have never fought a nigger, and I never shall!\xc2\xbb. Dette p\xc3\xa5 tross av at Jackson var ansett av alle som den beste utfordreren i verden. Det var ikke f\xc3\xb8r James J. Corbett kjempet til en uavgjortavgj\xc3\xb8relse mot Jackson etter 61 runder i 1891 at Sullivan endelig fant det han mente var en verdig utfordrer til tronen sin. Jackson ble frosset ut av VM-bildet fordi han var farget, ikke fordi han var s\xc3\xa5 god som han var._NEWLINE_Jeffries hadde stor tro p\xc3\xa5 seg selv og visste at en seier over Jackson ville v\xc3\xa6re en VM-billett. Jackson var favoritt da han gikk inn i kampen mot Jeffries med en 47-1-3 (32 KO) recliste. Jeffries knuste Jackson allerede i tredje runde._NEWLINE_Jeffries \xc3\xb8nsket n\xc3\xa5 \xc3\xa5 utkjempe en VM-kamp. \xc3\x85ret i forveien hadde Bob Fitzsimmons tatt VM-tittelen fra James J. Corbett ved \xc3\xa5 sl\xc3\xa5 ham ut i 14. runde. Jeffries visste at teknikeren Corbett ville v\xc3\xa6re vanskelig \xc3\xa5 sl\xc3\xa5, med den tidligere mellomvektsmesteren Bob Fitzsimmons hadde en boksestil som passet Jeffries bedre. Problemet var at Fitzsimmons var mer interessert i \xc3\xa5 tjene penger som VM-mester p\xc3\xa5 annen m\xc3\xa5te enn \xc3\xa5 forsvare tittelen.Til Jeffries utfordringer svarte Fitzsimmons at han ikke hadde gjort seg fortjent til en VM-kamp enn\xc3\xa5._NEWLINE_\xc2\xabSailor\xc2\xbb Tom Sharkey hadde ord p\xc3\xa5 seg for \xc3\xa5 v\xc3\xa6re den r\xc3\xb8ffeste bokseren i verden. Han var en brawler som Jeffries, men hadde mye mer erfaring og kunne skryte av en 28-0-5 (24 KO) recliste. Noen av kampene hans hadde til og med v\xc3\xa6rt \xc2\xabbare-knuckle kamper\xc2\xbb. P\xc3\xa5 papiret var han en bedre og mer erfaren bokser, men Jeffries visste at veien til en VM-kamp gikk forbi ham. Selv om Sharkey teknisk sett var ubeseiret, hadde Bob Fitzsimmons sl\xc3\xa5tt ham ut et par \xc3\xa5r tidligere. Dommeren i kampen deres, den gamle westernlegenden Wyatt Earp, hadde satt pengene sine p\xc3\xa5 en Sharkey seier, og da Fitzsimmons senket Sharkey med sine fryktede kroppslag i 8. runde av kampen deres, fikk Earp panikk ved tanken om at innsatsen hans skulle g\xc3\xa5 tapt og erkl\xc3\xa6rte Sharkey som vinner fordi Fitzsimmons hadde sl\xc3\xa5tt under beltestedet. Alle i publikum var uenig i avgj\xc3\xb8relsen og pep ut Earp. Da Fitzsimmons konfronterte Earp etter kampen for \xc3\xa5 klage p\xc3\xa5 avgj\xc3\xb8relsen, svarte Earp med \xc3\xa5 true Fitzsimmons med revolveren sin. Fitzsimmons m\xc3\xa5tte pakke sakene sine \xc3\xa5 komme seg ut av byen. Denne hendelsen svertet mye av det gode ryktet Wyatt Earp hadde. Det er skrevet en egen bok om denne kampen og de p\xc3\xa5f\xc3\xb8lgende hendelsene, The Earp Decision er skrevet av Jack Demattos._NEWLINE_Som Peter Jackson og Joe Choyinski s\xc3\xa5 var ogs\xc3\xa5 Tom Sharkey favoritt over James Jeffries i kampen. Bokseekspertene p\xc3\xa5 den tiden konkluderte med at Sharky gjorde alt bedre eller like bra som Jeffries, og han hadde mange ganger mer erfaring i tillegg. Sharkey og Jeffries m\xc3\xb8tte hverandre i San Francisco den 6. mai 1898, kampen var stipulert til 20, og vinneren ville f\xc3\xa5 en kamp mot VM-mesteren, Bob Fitzsimmons._NEWLINE_De to brawlerne kjempet 20 forrykende runder mot hverandre i sv\xc3\xa6rt h\xc3\xb8yt tempo. Begge boksere p\xc3\xa5dro seg stygge kuttskader og var rystet flere ganger i l\xc3\xb8pet av kampen. Da gong-gongen gikk for siste runde ble Jeffries erkl\xc3\xa6rt som vinner p\xc3\xa5 poeng og offisiell utfordrer til VM-tittelen. I l\xc3\xb8pet av sine f\xc3\xb8rste 10 kamper hadde Jeffries sl\xc3\xa5tt 3 av de beste tungvekterne i verden. Jeffries var ydmyk etter kampen og erkl\xc3\xa6rte at Sharkey var hans t\xc3\xb8ffeste motstander.\n_START_SECTION_\nVerdensmester\n_START_PARAGRAPH_\nVM-kampen mot Fitzsimmons var n\xc3\xa5 sikret. Selv ikke VM-mesteren kunne nekte for at Jeffries var en verdig utfordrer. Faktisk uttalte han at Jeffries prestasjoner i forhold til hvor lite erfaring han hadde var forbl\xc3\xb8ffende, men Jeffries skulle nok selv finne ut n\xc3\xb8yaktig hvorfor Fitzsimmons var VM-mester._NEWLINE_Den 9. juni 1899 fant kampen sted i Brooklyn, New York. Mesteren var favoritten selv om Jeffries var betydelig st\xc3\xb8rre og tyngre, men Fitzsimmons hadde gjort karriere ut av \xc3\xa5 sl\xc3\xa5 ut enda st\xc3\xb8rre og tyngre menn enn Jeffries._NEWLINE_Bob Fitzsimmons sies \xc3\xa5 v\xc3\xa6re en av tidenes kilo-for-kilo aller beste og mest hardtsl\xc3\xa5ende boksere. Han var den f\xc3\xb8rste bokseren som ble VM-mester i tre vektklasser og m\xc3\xb8tte alle de beste bokserne i verden fra mellomvekt og oppover i en periode fra 1890-tallet til tidlig 1900-tallet. Selv om han sjelden veide mer enn 75 kg, hadde han ingen betenkeligheter med \xc3\xa5 m\xc3\xb8te boksere som veide 40-50 kg mer enn ham selv. Det var Fitzsimmons som uttalte det etterhvert kjente uttrykket the bigger they are, the harder they fall. Det var ingen papir-mester som Jeffries skulle opp mot, Fitzsimmons hadde sl\xc3\xa5tt alle nevneverdige boksere i verden innen 1899._NEWLINE_Kampen mellom Jeffries og Fitzsimmons var eksplosiv fra f\xc3\xb8rste sekund. Fitzsimmons var en smart bokser som visste at det \xc3\xa5 krige med en mann s\xc3\xa5 sterk som Jeffries ville kun v\xc3\xa6re til fordel for Jeffries, og han brukte derfor teknikk og rette st\xc3\xb8t for \xc3\xa5 holde kjempen unna. Jeffries tok i mot mange fulltreffere som ville ha sendt de aller fleste andre tungvektere deisende i kanvasen, men det var i stor grad denne kampen som skapte legenden om Jeffries st\xc3\xa5lkjeve. Etter hvert som hver runde gikk slo Fitzsimmons seg mer og mer tom for krefter og Jeffries kom mer og mer inn i kampen. Endelig i 11. runde klarte Jeffries \xc3\xa5 overvelde mesteren s\xc3\xa5 mye at Fitzsimmons sank i kanvasen og ble telt ut. James J. Jeffries ble erkl\xc3\xa6rt VM-mester i tungvekt via knockoutseier i 11. runde i sin 11. proffkamp.\n_START_SECTION_\nUtfordrere\n_START_PARAGRAPH_\nUmiddelbart etter seieren over Fitzsimmons ble Jeffries utfordret av sin gamle rival, \xc2\xabSailor\xc2\xbb Tom Sharkey. Jeffries hadde ingen planer, som tradisjonen var, om \xc3\xa5 melke tittelen mest mulig utenfor ringen. Jeffries hadde satt seg et nytt m\xc3\xa5l etter \xc3\xa5 ha n\xc3\xa5dd sitt f\xc3\xb8rste. Han ville v\xc3\xa6re den st\xc3\xb8rste tungvekteren gjennom tidene, en tittel som tilh\xc3\xb8rte \xc2\xabThe Great John L.\xc2\xbb (John L. Sullivan). Tom Sharkey hadde gjort seg verdig til en VM-kamp mot den nye mesteren basert p\xc3\xa5 deres f\xc3\xb8rste jevne kamp alene. I tillegg hadde han g\xc3\xa5tt flere kamper mot sterke navn siden det m\xc3\xb8tet.\n_START_SECTION_\nReturkamp mot Sharkey\n_START_PARAGRAPH_\nReturkampen mot Sharkey var stipulert til 25 runder og skulle finne sted p\xc3\xa5 Coney Island, New York den 3. november 1899. Under treningsoppholdet foran kampen hadde Jeffires skadet venstre skulderfeste. Vanligvis blir kamper utsatt eller avlyst pga. slike skader, men Jeffries insisterte p\xc3\xa5 at ting skulle g\xc3\xa5 som avtalt. Skaden gjorde at Jeffries slagkraft i venstre arm var betraktelig redusert, men han tok sjansen likevel. Mot sin t\xc3\xb8ffeste motstander skulle han alts\xc3\xa5 g\xc3\xa5 inn i kampen med en skade som reduserte han som bokser. Dette ville v\xc3\xa6rt uaktuelt i dag._NEWLINE_Det var en rekke omstendigheter rundt denne kampen som var unike. For det f\xc3\xb8rste ble det regnet som tidenes beste boksekamp frem til da, og var regnet som dette i flere ti\xc3\xa5r senere. Thomas Alva Edison var p\xc3\xa5 plass med filmkameraet sitt, det skulle v\xc3\xa6re f\xc3\xb8rste gang en innend\xc3\xb8rs boksekamp ble filmet. Problemet var at for \xc3\xa5 f\xc3\xa5 nok lys til at det kunne bli et brukbart opptak, m\xc3\xa5tte det lys til \xe2\x80\x93 mye lys. Lampene over ringen var senket s\xc3\xa5 lavt at Jeffries kunne ta p\xc3\xa5 dem ved \xc3\xa5 strekke armen i v\xc3\xa6ret. Det var nesten blendene for boksere, dommeren brukte cowboyhatt med et kaldt h\xc3\xa5ndkle opp under fordi den ekstra varmen lampene avga rett over boksernes hode var uutholdelig. Flere av tilskuerne ringside besvimte pga. heteslag. Likevel klarte Jeffries og Sharky \xc3\xa5 prestere 25 actionfylte runder. Jeffries ble tildelt seieren p\xc3\xa5 poeng._NEWLINE_Kampen og varmen fra lampene var en s\xc3\xa5 enorm p\xc3\xa5kjenning for bokserne at f\xc3\xa5 dager etter kampen hadde begge boksere mistet mesteparten av h\xc3\xa5ret p\xc3\xa5 hodet. Dette var forbig\xc3\xa5ende, men sier mye om hvor ille varmen m\xc3\xa5 ha v\xc3\xa6rt i dette oppgj\xc3\xb8ret._NEWLINE_Originalfilmen av kampen har v\xc3\xa6rt savnet i mange ti\xc3\xa5r. Det som imidlertid er en kuriositet er at kampen ble piratfilmet, og Jeffries vs. Sharkey 2 er verdens f\xc3\xb8rste kjente piratopptak.\n_START_SECTION_\nLegende og verdensmester\n_START_PARAGRAPH_\nJeffries stjernestatus hadde n\xc3\xa5 n\xc3\xa5dd vanvittige proporsjoner. Han ble omtalt i dikt og folkesanger, og vandrehistoriene om han var mange. En lege foretok en helsesjekk p\xc3\xa5 Jeffries rundt denne tiden og konkluderte med at Jeffries styrke og helse gjorde at han \xc2\xabwas simply not human\xc2\xbb \xe2\x80\x93 umenneskelig._NEWLINE_En historie om Jeffries forteller at han var p\xc3\xa5 jakttur med noen venner; de hadde sporet en voksen hjort i en hel dag og da de endelig fikk skutt den, bar Jeffries den p\xc3\xa5 skuldrene hele de 11 km tilbake til jaktleiren uten pause. Faktisk hadde resten av jaktlaget problemer med \xc3\xa5 f\xc3\xb8lge tempoet hans._NEWLINE_Jeffries deltok ofte i styrkel\xc3\xb8ft konkurranser med gode resultater og gikk for \xc3\xa5 v\xc3\xa6re verdens sterkeste mann p\xc3\xa5 begynnelsen av 1900-tallet, og vandrehistoriene om han tok ingen ende da han satte ny rekord for korteste VM-kamp da han slo ut sin neste utforder p\xc3\xa5 55 sekunder, en rekord som st\xc3\xa5r i dag (n\xc3\xa5r det gjelder en VM-tittel, ikke forbundstitler)._NEWLINE_I 1900 m\xc3\xb8tte Jeffries det som skulle v\xc3\xa6re sin vanskeligste motstander. Eks-mesteren \xc2\xabGentleman\xc2\xbb James Corbett var et naturlig valg av motstander. Han var h\xc3\xb8yt rangert og et kjent navn. I sin forrige kamp hadde Corbett utbokset Tom Sharkey fullstendig f\xc3\xb8r han ble diskvalifisert ved at en av sekundantene sine entret ringen f\xc3\xb8r gong-gongen ringte for 8. runde. Dette er diskvalifikasjonsgrunnlag og dommeren hadde ikke annet \xc3\xa5 gj\xc3\xb8re enn \xc3\xa5 f\xc3\xb8lge reglene._NEWLINE_Corbett var ikke ukjent for Jeffries. Han hadde leid inn den unge Jeffries som sparringspartner i 1892 da han trente til sin VM-kamp mot John L. Sullivan. Corbett hadde ogs\xc3\xa5 fungert som en av Jeffries sekundanter i kampen mot Fitzsimmons \xc3\xa5ret f\xc3\xb8r, mer for sin egen del enn for Jeffries, for det ble sagt at Corbett og Fitzsimmons hadde et s\xc3\xa5 genuint hat forhold til hverandre og Corbett ville v\xc3\xa6re s\xc3\xa5 n\xc3\xa6re som mulig da den erkerivalen hans ble telt ut._NEWLINE_Jeffries husket godt hvor godt Corbett hadde utbokset ham under sparrings\xc3\xb8ktene deres \xc3\xa5tte \xc3\xa5r tidligere, men n\xc3\xa5 var Jeffries ikke lenger uerfaren 17-\xc3\xa5ring, men en 25 \xc3\xa5r gammel tungvektsmester bokseringen ikke hadde sett maken til. Han mente at de ville v\xc3\xa6re jevnt matchet n\xc3\xa5, og han gav den gamle mesteren en sjanse.\n_START_SECTION_\nMot Corbett\n_START_PARAGRAPH_\nDet var ingen gammel, utbrent eks-mester som m\xc3\xb8tte til kamp mot Jeffries. Corbett leverte sin aller beste prestasjon i ringen noensinne, skrev eksperter som satt ringside til kampen. Den st\xc3\xb8rre og sterkere Jeffries s\xc3\xa5 forvokst og klossete ut ved siden av. Hadde dette v\xc3\xa6rt en 12 eller 15 runders kamp ville Corbett ha vunnet en soleklar poengseier. Men det var hardere bud i gamle dager, etter 12 runder var kampen s\xc3\xa5vidt halvveis og ingenting var avgjort. Corbett hadde g\xc3\xa5tt 61 runder mot Peter Jackson tidligere, s\xc3\xa5 kondisjonen hans var det ingen ting i veien med. Men det er forskjell p\xc3\xa5 kondisjon og utholdenhet. \xc3\x85 bokse mot en motstander i 25 runder krever en ufattelig kondisjon, ingen av dagens tungvektere ville ha klart det, men n\xc3\xa5r man m\xc3\xa5 ta imot mange harde slag underveis blir det langt verre. Til det kreves en n\xc3\xa6rmest umenneskelig utholdenhet og psyke, og det var dette alle som m\xc3\xb8tte James Jeffries ikke mestret. Corbett utbokset Jeffries i 17 runder f\xc3\xb8r Jeffries virkelig kom inn i kampen og begynte \xc3\xa5 gj\xc3\xb8re skade p\xc3\xa5 sin mer tekniske motstander. I 23. runde m\xc3\xb8tte Corbett veggen for hva han kunne t\xc3\xa5le av kondisjon og utholdenhet. Jeffries hamret ham i senk og dommeren talte ham ut.\n_START_SECTION_\nAnnen motstand\n_START_PARAGRAPH_\nOgs\xc3\xa5 i sin neste kamp skulle Jeffries m\xc3\xb8te p\xc3\xa5 et kjent fjes. Gus Ruhlin, som Jeffries hadde bokset uavgjort mot tidlig i karrieren da de begge var nybegynnere hadde etablert seg som en rangert tungvekter siden deres f\xc3\xb8rste m\xc3\xb8te. Hvis det var noen tvil om hvem som var best i deres f\xc3\xb8rste kamp, s\xc3\xa5 ble det klarhet i det n\xc3\xa5. Ruhlin ble telt ut i 5. runde._NEWLINE_Siden deres f\xc3\xb8rste m\xc3\xb8te hadde Bob Fitzsimmons vunnet over den samme Ruhlin og Tom Sharkey, begge p\xc3\xa5 knockout. Denne gangen var Fitzsimmons utfordreren og m\xc3\xb8tte Jeffries til returmatch den 25. juli 1902. Denne gangen skulle Fitzsimmons pr\xc3\xb8ve ny taktikk mot Jeffries, det \xc3\xa5 g\xc3\xa5 til krig mot mesteren. Fitzsimmons var tross alt s\xc3\xa5pass hardtsl\xc3\xa5ende at ingen som hadde tatt i mot nok av slagene hans stod tiden ut._NEWLINE_De to krigerne braste i hverandre fra f\xc3\xb8rste runde. Fitzsimmons holdt seg p\xc3\xa5 n\xc3\xa6rdistanse der han fikk mest kraft i slagene sine og fyrte l\xc3\xb8s s\xc3\xa5 hardt han kunne. Han var mye raskere enn Jeffries of kunne lese mesterens boksestil uten problemer. Mange trodde at Fitzsimmons var i ferd med \xc3\xa5 vinne, for allerede etter noen f\xc3\xa5 runder hadde han brukket nese, kjeve, kinnben, ribben og p\xc3\xa5f\xc3\xb8rt mesteren stygge kutt i ansiktet. Historiene om Jeffries var gode, men det m\xc3\xa5tte v\xc3\xa6re grenser for hvor mye han egentlig t\xc3\xa5lte. Men ingen fikk svar p\xc3\xa5 det den kvelden. I 6. runde hadde Fitzsimmons sl\xc3\xa5tt s\xc3\xa5 mye og s\xc3\xa5 hardt at begge hendene hans var brukket og han var ikke i stand til \xc3\xa5 sl\xc3\xa5 lenger. Dermed satte Jeffries i gang en brutal nedslakting av den gamle mesteren. I 8. runde ble Fitzsimmons telt ut.\n_START_SECTION_\nReturoppgj\xc3\xb8r mot Corbett\n_START_PARAGRAPH_\nBob Fitzsimmons og Tom Sharky var n\xc3\xa5 helt ute av bildet for hva en VM-utfordring gjaldt. James Corbett derimot, hadde gjort en s\xc3\xa5 bra figur mot Jeffries at publikum forlangte et returoppgj\xc3\xb8r. Villig til \xc3\xa5 m\xc3\xb8te hvem som helst unntatt fargede boksere, sa Jeffries seg enig og et returoppgj\xc3\xb8r mellom dem ble arrangert. I august 1903 m\xc3\xb8tte de to kjenningene hverandre, men denne gangen var det tydelig at Corbett ikke hadde mer \xc3\xa5 g\xc3\xa5 p\xc3\xa5. Jeffries n\xc3\xa6rmest seigpinte den gamle mesteren i 10 runder f\xc3\xb8r han senket ham med et kroppslag.\n_START_SECTION_\nForholdet til fargede\n_START_PARAGRAPH_\nMed seieren over Corbett hadde Jeffries n\xc3\xa5 sl\xc3\xa5tt de tre ledende tungvekterne i verden to ganger hver. Det begynte \xc3\xa5 bli tynt med verdige motstandere, s\xc3\xa5 Jeffries utfordret Fitzsimmons, Sharkey og Corbett til kamp p\xc3\xa5 samme dag, alts\xc3\xa5 \xc3\xa9n kamp mot hver av dem p\xc3\xa5 \xc3\xa8n og samme dag. Alle tre takket nei._NEWLINE_P\xc3\xa5 denne tiden var det flere fargede boksere som begynte \xc3\xa5 f\xc3\xa5 oppmerksomhet. De to mest kjente var Sam Langford, og den fremtidige mesteren, Jack Johnson. Langford var en bokser med enorm erfaring og var villig til \xc3\xa5 m\xc3\xb8te hvem som helst hvor som helst. I 1903 satte han inn notiser i flere av de st\xc3\xb8rste avisene i landet der han utfordret alle tungvektere, \xc2\xabunntatt James Jeffries\xc2\xbb._NEWLINE_Jack Johnson var villig til \xc3\xa5 m\xc3\xb8te Jeffries, men tanken p\xc3\xa5 at en farget bokser skulle f\xc3\xa5 VM-kamp var ikke til \xc3\xa5 leve med i USA p\xc3\xa5 tidlig 1900-tallet. Jeffries respekterte publikums \xc3\xb8nske og erkl\xc3\xa6rte at han ikke var villig til \xc3\xa5 forsvare tittelen sin mot fargede boksere. Han hadde m\xc3\xb8tt en h\xc3\xb8yt rangert farget bokser tidligere, Peter Jackson, men det var f\xc3\xb8r han ble VM-mester._NEWLINE_Jack Johnson gjorde det han kunne for \xc3\xa5 lokke Jeffries inn i ringen.\n_START_SECTION_\nEtterm\xc3\xa6le\n_START_PARAGRAPH_\nI 1904 gjorde Jeffries sitt siste forsvar av tittelen til en i utgangspunktet uverdig bokser, ved navn Jack Munroe. Munroe hadde skapt et navn ved \xc3\xa5 sl\xc3\xa5 ned mesteren i en sparrings\xc3\xb8kt \xc3\xa5ret f\xc3\xb8r. I kamp holdt han kun halvannen runde knockout, og Jeffries vant med det sin siste offisielle kamp._NEWLINE_Etter Munroe-kampen var det ingen motstandere igjen som var ansett som verdige for Jeffries. Han kunngjorde at han la opp og at Marvin Hart og Jack Root skulle kjempe om hans ledige tittel i en kamp han fungerte som dommer._NEWLINE_I pensjonisttilv\xc3\xa6relsen levde Jeffries et behagelig liv sammen med familien sin p\xc3\xa5 en ranch. Det var ikke f\xc3\xb8r seks \xc3\xa5r senere, i 1910, at han ble lokket til \xc3\xa5 gj\xc3\xb8re comeback som det hvite h\xc3\xa5p mot den forhatte Jack Johnson i det som ble kalt \xc2\xabBattle of the Century\xc2\xbb._NEWLINE_Som mange amerikanere ble han sl\xc3\xa5tt konkurs som f\xc3\xb8lge av det store b\xc3\xb8rskrakket i 1929, men fikk stablet seg p\xc3\xa5 bena noen \xc3\xa5r etter. Han levde et stille og anonymt liv etter han trakk seg tilbake fra bokseringen for godt i 1910._NEWLINE_Hans endelige recliste lyder 18-1-2 (15 KO)._NEWLINE_Jeffries dominerte tungvektsklassen med en jernh\xc3\xa5nd i fem \xc3\xa5r og slo alle topprangerte utfordrerne.Han huskes imidlertid best for sin rolle i kampen mot Johnson, en kamp som viser en gammel mester som bukket under fra press fra innflytelsesrike og pengesterke personer. Jack Johnson, som vant kampen, mente Jeffries var tidenes st\xc3\xb8rste VM-mester i tungvekt helt til sin d\xc3\xb8d i 1946. Jeffries hadde trolig en enorm respekt som mester med tanke p\xc3\xa5 at han var favoritt i kampen mot Jack Johnson seks \xc3\xa5r etter at han la opp."